钦定古今图书集成/明伦汇编/官常典/第507卷 > 赵振
## 钦定古今图书集成/明伦汇编/官常典/第507卷 > 赵振

按《宋史》本传：“振字仲威，雄州归信人。景德中，从石普
于顺安军，获契丹阵图，授三班借职。后数年，为隰州
兵马监押，捕盗于青灰山，杀获甚众。高平蛮叛，徙湖
北都巡检使兼制置南路。以南方暑湿，弓弩不利，别
创小矢，激三百步，中辄洞穿，蛮遂骇散。岁中，迁庆州
沿边都巡检使。时金汤、李钦、白豹神、木马儿、高罗、跛”
臧三族，尤悍难制。振募降羌，啖以利，令相攻，破十馀
堡。钦等诣振自归，振为置酒，先釂取细仗，围财数分，
植百步外共射。钦等百发不中，振十矢皆贯，钦等皆
惊，誓不复敢犯。明年，泾原属羌胡萨逋歌等叛，钤辖
王怀信以兵数千属振游奕，屡捷。从数十骑诣怀信，
遇贼十倍，射殪数十，馀悉退散。数月，贼数万围平远
砦，都监赵士龙战没。振出别道，力战抵砦，夺取水泉，
率敢死士破围，贼走，追斩数千级。徙泾原都监，历知
顺安、保安、广信军、霸州，改京东都大提举捉贼。明年，
知环州，累迁象州防御使。元昊将反，为金银冠珮、隐
饰甲骑遗属羌。振潜以金帛诱取之，以破其势，得冠
佩银鞍三千，甲骑数百。告邻部俾以环为法，不听，于
是东茭、金明、万刘诸族胜兵数万，悉为贼所有。及刘
平等皆败，唯环庆无患。自本路马步军副总管擢龙
神卫四厢都指挥使、鄜延路副都总管、知延州，代范
雍。寻改捧日、天武四厢。振谓将吏曰：“今贼以我夷伤，
必乘胜以进，势宜固守。尚虑诸城不能皆如我谋，苟
延州弗支，则陕西未可测，此天下安危之几也。”未几，
贼寇塞门，砦、振有兵几八千，按甲不动。砦中兵才千
人，屡告急，被围五月，才遣百馀人赴之，砦遂陷。砦主
高延德、监押王继元皆没于贼。振坐拥兵不救，为都
转运使庞籍所奏，贬白州团练使、知绛州。未行，会延
德、继元家复诉于朝，敕御史方偕就劾振。法当斩，再
贬太子左清道率府率，潭州安置。逾年，复右武卫将
军、惠州团练使、并代路兵马钤辖，就迁副总管、祁州
团练使。元昊既破丰州，将袭近砦，振率钤辖张亢、麦
允言出麟州深柏堰，击破之，兼领岚、宪六州军事。河
外饥，振设法通砦外商，得米数十万斛，军民以济。进
博州防御使，改解州，致仕。复起为左神武军大将军，
卒。振刚彊自负，有武力，便弓马，喜谋画，轻财尚气，众
乐为用。子珣瑜。